SL Uradni list Evropske unije L 71/13

UREDBA KOMISIJE (ES) št. 204/2009

z dne 16. marca 2009

o spremembi Uredbe Sveta (ES) št. 32/2000 v zvezi s podaljšanjem tarifnih kvot Skupnosti za izdelke iz jute in kokosovih vlaken ter zaradi upoštevanja sprememb Uredbe Sveta (EGS) št. 2658/87 o tarifni in statistični nomenklaturi ter skupni carinski tarifi

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 32/2000 z dne 17. decembra 1999 o odpiranju in zagotavljanju upravljanja tarifnih kvot Skupnosti, določenih v GATT, in nekaterih drugih tarifnih kvot Skupnosti ter o vzpostavitvi podrobnih pravil za prilagajanje teh kvot in o razveljavitvi Uredbe Sveta (ES) št. 1808/95 (1) ter zlasti člena 9(1)(a) in druge alinee člena 9(1)(b) Uredbe,

ob upoštevanju naslednjega:

(1) Skupnost je glede na ponudbo, ki jo je dala na konferenci Združenih narodov o trgovini in razvoju (Unctad), in v skladu s svojim splošnim sistemom preferencialov (GSP) leta 1971 uvedla tarifne preferenciale za izdelke iz jute in kokosovih vlaken s poreklom iz nekaterih držav v razvoju. Zaradi navedenih preferencialov so se postopno znižale dajatve skupne carinske tarife, ki so bile med letom 1978 in 31. decembrom 1994 popolnoma opuščene.

(2) Po začetku veljavnosti sistema GSP leta 1995 je Skupnost hkrati z GATT odprla avtonomne tarifne kvote Skupnosti, ki so za določene količine izdelkov iz jute in kokosovih vlaken dajatev proste. Tarifne kvote, odprte za navedene izdelke v skladu z Uredbo (ES) št. 32/2000, so bile v skladu z Uredbo Komisije (ES) št. 2158/2005 (2) podaljšane do 31. decembra 2008.

(3) Ker je bil sistem GSP z Uredbo Sveta (ES) št. 732/2008 (3) o uporabi sheme splošnih tarifnih preferencialov podaljšan do 31. decembra 2011, je treba tudi uporabo tarifne kvote za izdelke iz jute in kokosovih vlaken podaljšati do 31. decembra 2011.

(4) V kombinirani nomenklaturi za leto 2009 iz Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (4), kakor je bila spremenjena z Uredbo Komisije (ES) št. 1031/2008 (5), so bile za nekatere izdelke spremenjene oznake kombinirane nomenklature (oznake KN). Priloga IV k Uredbi (ES) št. 32/2000 se nanaša na nekatere izmed navedenih oznak KN in jo je zato treba prilagoditi.

(5) Uredbo (ES) št. 32/2000 je zato treba ustrezno spremeniti.

(6) Ker začne Uredba (ES) št. 1031/2008 veljati 1. januarja 2009, je treba tudi to uredbo uporabljati od istega datuma.

(7) Ukrepi, predvideni s to uredbo, so v skladu z mnenjem Odbora za carinski zakonik –

SPREJELA NASLEDNJO UREDBO:

Člen 1

Pri zaporednih številkah 09.0107, 09.0109 in 09.0111 se v petem stolpcu („Kvotno obdobje“) Priloge III k Uredbi (ES) št. 32/2000 „od 1.1.2006 do 31.12.2006, od 1.1.2007 do 31.12.2007 in od 1.1.2008 do 31.12.2008“ nadomesti z naslednjim: „od 1.1.2009 do 31.12.2009, od 1.1.2010 do 31.12.2010 in od 1.1.2011 do 31.12.2011“.

Člen 2

Priloga IV k Uredbi (ES) št. 32/2000 se spremeni:

(a) V prvem delu Priloge IV se pri zaporedni številki 09.0104 oznaka KN „6406 99 80“ v drugem stolpcu nadomesti z oznako KN „6406 99 85“.

(b) V drugem delu Priloge IV se oznake pri zaporedni številki 09.0104 spremenijo: (i) v vrstici za oznako KN „6406 10 19“ se oznaka TARIC „10“ v tretjem stolpcu črta, (ii) oznaki KN „6406 10 11“ in „6406 10 19“ v drugem stolpcu se nadomestita z oznako KN „6406 10 10“, (iii) oznaka KN „6406 99 80“ v drugem stolpcu se nadomesti z oznako KN „6406 99 85“.

Člen 3

Ta uredba začne veljati na dan objave v Uradnem listu Evropske unije.

Uporablja se od 1. januarja 2009.

Ta uredba je v celoti zavezujoča in se neposredno uporablja v vseh državah članicah. V Bruslju, 16. marca 2009 Za Komisijo László KOVÁCS Član Komisije

(1) UL L 5, 8.1.2000, str. 1.

(2) UL L 342, 24.12.2005, str. 61.

(3) UL L 211, 6.8.2008, str. 1.

(4) UL L 256, 7.9.1987, str. 1.

(5) UL L 291, 31.10.2008, str. 1.